Maatietopalvelu

Kyselyvastaus

**Asiakirjan tunnus:** KT931

**Päivämäärä**: 18.11.2024

**Julkisuus:** Julkinen

**Irak / Irakin passin hakeminen**

**Iraq / Applying for an Iraqi passport**

Kysymykset

1. Lähdeasiakirjavaatimukset Irakin passin hakua varten  
• Millä kaikilla asiakirjoilla Irakin passia on mahdollista hakea? Onko lähdeasiakirjavaatimuksissa eroa, kun passia haetaan ensimmäistä kertaa siihen verrattuna, että passia haetaan uudelleen vanhentuneen tilalle?  
• Mikä on Irakin väestörekisteriotteiden käyttötarkoitus ja rooli lähdeasiakirjana esimerkiksi haettaessa uutta passia tai uusittaessa passia?  
• Millainen prosessi on henkilöille, joilla on hallussaan henkilökortti ja/tai kansalaisuustodistus tai joilla on ollut aiemmin passi? Vaatiiko prosessi Irakiin matkustamista ja missä tilanteissa?  
• Onko joissakin tilanteissa mahdollista hakea Irakin passia ilman alkuperäistä henkilökorttia ja kansalaisuustodistusta, mikäli passi hankitaan virallisen prosessin kautta? Jos on, millä muilla asiakirjoilla alkuperäinen henkilökortti ja kansalaisuustodistus (tai vaihtoehtoisesti uudenmallinen henkilökortti) voidaan korvata passia haettaessa?  
• Millainen hakuprosessi on henkilöille, joilla ei ole koskaan aiemmin ollut passia tai henkilökorttia / kansalaisuustodistusta? Vaatiiko prosessi Irakiin matkustamista ja missä tilanteissa?  
• Kun Irakin passia on haettu, saako hakija siitä jonkin asiakirjan (vireilläolotodistus, todistus jätetystä hakemuksesta sähköisestä järjestelmästä tms.)?  
• Kuinka kauan passin hakuprosessi kestää?  
• Jos passia ei myönnetä, saako siitä asiakirjanäyttöä (kirjallinen päätös)?  
  
2. Passin hakeminen Irakin Kurdistanista  
• Onko passin hakuprosessissa ja lähdeasiakirjavaatimuksissa eroa Irakin Kurdistanin ja muun Irakin alueen välillä?  
• Kuinka kauan passin hakuprosessi kestää?  
• Minkälainen passin hakuprosessi on?  
• Mitkä ovat vaatimukset passin hakuun Irakin Kurdistanin alueella, mikäli henkilö on kotoisin Kurdistanin ulkopuolelta?  
  
3. Irakin uuden elektronisen passin haku  
• Miten passia haetaan?  
• Millainen prosessi passinhaku on elektronisen henkilökortin haltijoille?  
• Jos uutta elektronista passia on haettu, saako hakija siitä, jonkin asiakirjan (vireilläolotodistus, todistus jätetystä hakemuksesta sähköisestä järjestelmästä tms.)?  
• Jos passia ei myönnetä, saako siitä asiakirjanäyttöä (kirjallinen päätös)?  
4. Syrjintä passin haussa  
• Onko joitakin ryhmiä, joilla voi olla vaikeuksia passin hankinnassa? Onko esimerkiksi turvaverkottomilla naisilla samanlainen mahdollisuus hankkia itselleen ja lapsilleen henkilöllisyysasiakirjoja ilman lapsen isän apua/läsnäoloa?  
5. Suomessa asuvien irakilaisten passinhaku  
• Miten ulkomailla asuva henkilö saa hankittua uuden Irakin passin?   
• Mistä edustustosta Suomessa asuvat Irakin kansalaiset hakevat passeja?  
• Millä asiakirjoilla Suomessa asuva Irakin kansalainen saa hankittua Irakin passin ja siihen mahdollisesti vaadittavat lähdeasiakirjat?   
• Miten Suomessa syntyneelle lapselle voidaan hakea Irakin passia ja siihen mahdollisesti vaadittavia lähdeasiakirjoja? Vaatiiko prosessi Irakiin matkustamista?  
• Onko tietoa sellaisesta mahdollisuudesta, että Tukholman lähetystö toimittaisi matkustusasiakirjan Helsingin (Irakin) lähetystölle ja sieltä asiakkaalle luovutettavaksi?

Questions

1. Supporting documents needed for applying for an Iraqi passport  
2. Applying for a passport in Iraqi Kurdistan  
3. Applying for an Iraqi e-passport  
4. Discrimination in the granting of Iraqi passports  
5. Applying for an Iraqi passport in Finland

# Lähdeasiakirjavaatimukset Irakin passin hakua varten

* **Millä kaikilla asiakirjoilla Irakin passia on mahdollista hakea? Onko lähdeasiakirjavaatimuksissa eroa, kun passia haetaan ensimmäistä kertaa siihen verrattuna, että passia haetaan uudelleen vanhentuneen tilalle?**

Uuden Irakin A-sarjan passin[[1]](#footnote-1) hakemiseen tarvitaan Irakin ulkoministeriön ohjeen mukaan seuraavat liiteasiakirjat:[[2]](#footnote-2)

* Maksu (20 USD)
* 3 värivalokuvaa, joissa valkoinen tausta
* Värikopio henkilökortista
* Värikopio kansalaisuustodistuksesta.

Irakin Tukholman suurlähetystön 2.5.2024 päivätyn ohjeen mukaan ensimmäisen Irakin passin hakua varten tarvitaan:[[3]](#footnote-3)

* Henkilötodistus ja kansalaisuustodistus (alkuperäiset ja värilliset kopiot) TAI uusi yhdistetty henkilökortti
* Sähköinen kopio väestörekisteriotteesta
  + Jos hakijalla ei ole henkilötodistusta tai kansalaisuustodistusta
  + Jos hakijalla on valokopiot henkilötodistuksesta ja kansalaisuustodistuksesta
  + Jos hakijalla on vanha henkilötodistus ja kansalaisuustodistus.
* Jos hakijalla on vanha kansalaisuustodistus, hänen tulee käydä Solnan konsulaatissa uusimassa kansalaisuustodistuksensa TAI esittää sähköinen kopio väestörekisteriotteesta
* Kaksi viimeaikaista valokuvaa, joissa valkoinen tausta
* Tuloste (print) koneluettavasta sähköisestä lomakkeesta
* Alle 15-vuotiaiden alaikäisten kohdalla isän alkuperäinen henkilötodistus ja kansalaisuustodistus ja värikopiot
* Alaikäisen kohdalla isän on oltava läsnä, tai jos ei ole, vaimon (eronneen) tai holhoojan on tuotava mukanaan Irakin ulkoministeriön laillistama irakilainen holhoustodistus
* Alaikäisen kohdalla, jos isä ei ole läsnä, Irakin ulkoministeriön kirje, joka ilmaisee, että passin hakemista ei vastusteta TAI Irakin ulkoministeriön laillistama valtakirja, jos isä oleskelee Irakissa. Jos taas isä oleskelee ulkomailla, tulee hakemuksen yhteydessä esittää kyseisen maan ulkoministeriön laillistama valtakirja, jossa on kyseistä maata edustavan Irakin suurlähetystön leima
* 240 kruunun maksu, joka suoritettava suurlähetystössä tai konsulaatissa. Tämä koskee sekä Ruotsissa että muualla asuvia Irakin kansalaisia.

Irakin Tukholman suurlähetystön 2.5.2024 päivätyn ohjeen mukaan Irakin passin uusimista varten tarvitaan:[[4]](#footnote-4)

* Henkilötodistus ja kansalaisuustodistus (alkuperäiset ja värilliset kopiot) TAI uusi yhdistetty henkilökortti
* Sähköinen kopio väestörekisteriotteesta
  + Jos hakijalla on valokopiot henkilötodistuksesta ja kansalaisuustodistuksesta
  + Jos henkilöllä on suurlähetystön myöntämä irakilainen syntymätodistus mutta ei henkilötodistusta ja kansalaisuustodistusta TAI uutta yhdistettyä henkilökorttia
* Jos hakijalla on vanha kansalaisuustodistus, hänen tulee käydä Solnan konsulaatissa uusimassa kansalaisuustodistuksensa TAI esittää sähköinen kopio väestörekisteriotteesta
* Kaksi viimeaikaista valokuvaa, joissa valkoinen tausta
* Tuloste (print) koneluettavasta sähköisestä lomakkeesta
* Alle 15-vuotiaiden alaikäisten kohdalla isän alkuperäinen henkilötodistus ja kansalaisuustodistus ja värikopiot molemmista
* Alaikäisen kohdalla isän on oltava läsnä, tai jos ei ole, vaimon (eronneen) tai holhoojan on tuotava mukanaan Irakin ulkoministeriön laillistama irakilainen holhoustodistus
* Alaikäisen kohdalla, jos isä ei ole läsnä, Irakin ulkoministeriön kirje, joka ilmaisee, että passin hakemista ei vastusteta TAI Irakin ulkoministeriön laillistama valtakirja, jos isä oleskelee Irakissa. Jos taas isä oleskelee ulkomailla, tulee olla kyseisen maan ulkoministeriön laillistama valtakirja, jossa on kyseistä maata edustavan Irakin suurlähetystön leima
* 240 kruunun maksu, joka suoritettava suurlähetystössä tai konsulaatissa. Tämä koskee sekä Ruotsissa että muualla asuvia Irakin kansalaisia.

Vertailun vuoksi, Irakin Los Angelesin konsulaatin sivuilla on lähdeasiakirjaluettelo, jossa on huomioitu erilaisia hakijaryhmiä/-tyyppejä. Listan mukaan Irakin passin hakua varten tarvitaan:[[5]](#footnote-5)

* Passihakemuslomake, jonka voi tulostaa internetistä
* Irakin henkilötodistus ja Irakin kansalaisuustodistus TAI Irakin uusi yhdistetty henkilökortti, josta tulee esittää alkuperäinen asiakirja ja kopio
* Jos henkilötodistus on myönnetty yli 15 vuotta sitten, tulee hakemukseen liittää ulkoministeriön konsuliosaston laillistama sähköinen kopio perhekirjasta
* Vanha Irakin passi (sarjaa G tai A)
* Hakijan ollessa alaikäinen, isän henkilötodistus tai uusi yhdistetty henkilökortti. Lapsen digitaalisten sormenjälkien ottoa varten isän tai isän edustajan tulee olla läsnä. Edustajalla pitää olla sisäministeriön/ passiviraston lupakirje (no objection letter) lapsen edustamista varten
* 20 USD maksu
* Jos aikaisempi passi on kadonnut, tulee olla poliisin todistus asiasta ja kopio lehti-ilmoituksesta, jossa passin katoamisesta kerrotaan, samoin kuin 229 USD maksu
* Jos aikaisempi passi on vaurioitunut, tulee se liittää hakemukseen, samoin 214 USD maksu
* Jos passi on virheellinen tai passi on täynnä leimoja, 170 USD maksu.

Peruspalveluita, kansalaisoikeuksia ja oikeudellisista menettelyjä (ml. asiakirjojen hakukäytännöt) Irakissa tarkastelevan Simaet Bhatha -sivuston 15.3.2023 päivitetyn tietosivun mukaan 15.3.2023 päivitetyn sivun mukaan Irakin passin hakua varten tarvitaan: [[6]](#footnote-6)

* Värikopio henkilötodistuksesta TAI uudesta yhdistetystä henkilökortista. Myös alkuperäisten dokumenttien tulee olla saatavilla
* Värikopio kansalaisuustodistuksesta
* Värikopio asumiskortista
* Värikopio ruokakortista[[7]](#footnote-7)
* Passikuvia, joissa valkoinen tausta
* Kuitti passihakemusmaksusta. Tätä ennen on pitänyt maksaa 25 000 IQD:n passihakemusmaksu ja saada Irakin keskuspankin hyväksymän pankin laillistama todistus maksusta. Asiaan liittyvien lisämaksujen ja kopiomaksujen johdosta maksu voi kokonaisuudessaan nousta 50 000–55 000 IQD:hen.

Simaet Bhathan 15.3.2023 päivitetyn sivun mukaan Irakin passihakemukseen tulee liittää, kun hakija on alle 10–17 -vuotias alaikäinen: [[8]](#footnote-8)

* Alaikäisen uusi yhdistetty henkilökortti (alkuperäinen ja valokopio)
* Alaikäisen henkilötodistus (alkuperäinen ja valokopio)
* Alaikäisen kansalaisuustodistus (alkuperäinen ja valokopio)
* Isän asumistodistus (alkuperäinen ja valokopio)
* Isän uusi yhdistetty henkilökortti (alkuperäinen ja valokopio)
* Isän henkilötodistus (alkuperäinen ja valokopio)
* Isän kansalaisuustodistus (alkuperäinen ja valokopio)
* Alaikäisen valokuva
* Kuitti passihakemusmaksusta.

Simaet Bhathan 15.3.2023 päivitetyn sivun mukaan Irakin passin hakua varten tarvitaan, kun hakija on alle 10-vuotias: [[9]](#footnote-9)

* Lapsen uusi yhdistetty henkilökortti (alkuperäinen ja valokopio)
* Isän asumistodistus (alkuperäinen ja valokopio)
* Isän uusi yhdistetty henkilökortti (alkuperäinen ja valokopio)
* Isän henkilötodistus (alkuperäinen ja valokopio)
* Isän kansalaisuustodistus (alkuperäinen ja valokopio)
* Lapsen valokuva
* Kuitti passihakemusmaksusta.

Simaet Bhathan mukaan passin uusimista varten tulee edellä mainittujen asiakirjojen lisäksi esittää myös vanhentunut passi ja sen valokopiot.[[10]](#footnote-10)

YK:n kauppa- ja kehityskonferenssin (UNCTAD) tuella tehtyjen eRegulations Baghdad -sivujen mukaan ensimmäisen passin hakua varten Bagdadissa tarvitaan hakemuksen jättövaiheessa seuraavat asiakirjat[[11]](#footnote-11):[[12]](#footnote-12)

* Kansallinen henkilötodistus[[13]](#footnote-13) TAI henkilötodistus ja kansalaisuustodistus
* Asumiskortti
* Pankista saadun shekin (receipt check) numero.

Sivun mukaan passin haku alkaa, kun hakija käy pankissa hankkimassa käteismaksulla 25 000 IQD shekin/maksuvahvistuksen (lähde käyttää termiä cheque) ja maksaa samalla siihen liittyvän pankin komission, joka on noin 15 000–20 000 IQD.[[14]](#footnote-14)

eRegulations Baghdad -sivujen mukaan siinä vaiheessa, kun haetaan Bagdadin Adhamiyan passitoimistosta jonotusnumero, tarvitaan seuraavat asiakirjat[[15]](#footnote-15):[[16]](#footnote-16)

* Aikuiset (yli 18-vuotiaat)
  + Täytetty passihakemuslomake, alkuperäinen
  + Uusi yhdistetty henkilökortti, alkuperäinen ja kopio TAI henkilötodistus ja kansalaisuustodistus, alkuperäiset ja kopiot
  + Asumiskortti, alkuperäinen ja kopio
  + Valokuva (sivulla on kuva tyypillisestä passivalokuvasta), alkuperäinen
  + Passinhakua varten hankittu 25 000 IQD arvoinen shekki/maksuvahvistus (lähde käyttää termiä cheque), alkuperäinen.
* Teini-ikäiset (10–17 -vuotiaat)
* Täytetty passihakemuslomake, alkuperäinen
* Teini-ikäisen oma uusi yhdistetty henkilökortti, alkuperäinen ja kopio TAI teini-ikäisen oma henkilötodistus ja kansalaisuustodistus, alkuperäiset ja kopiot
  + Isän asumiskortti, alkuperäinen ja kopio
  + Isän uusi yhdistetty henkilökortti, alkuperäinen ja kopio TAI henkilötodistus ja kansalaisuustodistus, alkuperäiset ja kopiot
  + Valokuva (sivulla on kuva tyypillisestä passivalokuvasta), alkuperäinen
  + Passinhakua varten hankittu 25 000 IQD arvoinen shekki/maksuvahvistus (lähde käyttää termiä cheque), alkuperäinen.
* Lapset (alle 10-vuotiaat)
  + Täytetty passihakemuslomake, alkuperäinen
  + Lapsen oma henkilökortti, alkuperäinen ja kopio
  + Isän asumiskortti, alkuperäinen ja kopio
  + Isän uusi yhdistetty henkilökortti, alkuperäinen ja kopio TAI henkilötodistus ja kansalaisuustodistus, alkuperäiset ja kopiot
  + Valokuva (sivulla on kuva tyypillisestä passivalokuvasta), alkuperäinen
  + Passinhakua varten hankittu 25 000 IDQ arvoinen shekki/maksuvahvistus (lähde käyttää termiä cheque), alkuperäinen.

Sivun mukaan passin uusimista varten tarvitaan lisäksi vanhan passin tiedot.[[17]](#footnote-17)

Norjan maatietopalvelu Landinfon 14.8.2023 julkaistun raportin mukaan Irakin passin haun lähdeasiakirjavaatimukset vaihtelevat sen mukaan, onko hakijalla vanha henkilötodistus vai uusi yhdistetty henkilökortti. Jos hakijalla on uusi yhdistetty henkilökortti, hänen tulee esittää sen lisäksi vain asumistodistus. Vanhan henkilötodistuksen haltijan tulee esittää myös kansalaisuustodistus. Jokaisen asiakirjan kohdalla tulee esittää myös värikopio ko. asiakirjasta. Asumislupa koskee vain Irakissa asuvia, ulkomailla oleskelevien tulee liittää hakemukseen kyseisen maan oleskelulupaa koskeva todiste. Landinfon mukaan passihakemusmaksu Irakin Tukholman suurlähetystössä oli 240 SEK.[[18]](#footnote-18)

Landinfon 14.8.2023 julkaistun raportin mukaan alle 18-vuotiailla lapsilla tulee olla huoltajan vahvistus passin hakua varten. Huoltajan, joka on yleensä isä, tulee liittää hakemukseen kopiot omista henkilöasiakirjoistaan ja olla läsnä, kun hakija jättää passihakemuksen ja antaa sormenjälkensä. Jos lapselle ei ole myönnetty kansalaisuustodistusta, tulee liittää hakemukseen isän kansalaisuustodistus. Jos lapsen isä/huoltaja oleskelee ulkomailla ja lapsi on Irakissa, isän/huoltajan tulee lähettää Irakin passivirastolle paikallisen suurlähetystön kautta todistus siitä, että hän hyväksyy lapsen passinhaun.[[19]](#footnote-19)

* **Mikä on Irakin väestörekisteriotteiden käyttötarkoitus ja rooli lähdeasiakirjana esimerkiksi haettaessa uutta passia tai uusittaessa passia?**

Landinfon 14.8.2023 julkaistun raportin mukaan Irakin väestörekisteriin[[20]](#footnote-20) on kerätty ihmisten henkilökohtaisia tietoja, kuten syntymää ja kuolemaa koskevat tiedot ja siviilisääty.[[21]](#footnote-21) Tiedot rekisteröidään paikallisissa väestörekisteritoimistoissa. Jokaisen talouden perheenpään tulee ilmoittaa paikalliseen väestörekisteritoimistoon perheensä tapahtumat, kuten syntymät, avioliitot ja kuolemat, 60 päivän sisällä tapahtumasta. Ulkomailla asuvien irakilaisten tulee ilmoittaa samat tiedot lähimpään Irakin konsulaattiin samassa ajassa.[[22]](#footnote-22)

Henkilökohtaiset tiedot (henkilön koko nimi, isän ja äidin nimet, syntymäpaikka- ja aika, siviilisääty ja uskonto) on perinteisesti rekisteröity paikallisissa väestörekisteritoimistoissa ns. perhekirjoihin käsin kirjoittamalla. Yhteen perhekirjaan mahtuu 200 perheen tiedot. Perhekirjoja on lähetetty väestörekisteritoimistoista myös Bagdadiin skannattavaksi, minkä jälkeen niitä on palautettu paikalliseen väestörekisteritoimistoon.[[23]](#footnote-23)

Irakissa digitoidaan paraikaa väestörekisteriä. Käytännössä perhekirjoissa olevat syntymät, avioliitot ja kuolemat ja muu henkilökohtainen tieto viedään digitaaliseen rekisteriin. Vanhat perhekirjat myös skannataan ja säilytetään keskusarkistossa[[24]](#footnote-24).[[25]](#footnote-25) Muutos analogisesta digitaaliseen arkistoon on ollut tekeillä vuodesta 2015 lähtien. Tarkoituksena on saada kaikkien kansalaisten tiedot digitaaliseen arkistoon.[[26]](#footnote-26)

Väestörekisterin digitoimisen taustalla on uuden yhdistetyn henkilökortin käyttöönotto. Kansallista henkilökorttia koskeva laki 3/2016[[27]](#footnote-27) säätää digitaalisesta väestörekisteristä. Lain mukaan irakilaisille on myönnetty uusia yhdistettyjä henkilökortteja, jotka syrjäyttävät vanhan henkilötodistuksen sekä kansalaisuustodistuksen. Asumiskorttia ei ollut vielä Landinfon raportin ilmestymisen aikaan liitetty uuteen yhdistettyyn henkilökorttiin. Digitaalisen väestörekisterin katsotaan olevan valmis sitten, kun kaikki irakilaiset ovat saaneet uuden yhdistetyn henkilökortin vanhan henkilötodistuksen ja kansalaisuustodistuksen tilalle.[[28]](#footnote-28)

Digitaaliseen väestörekisteriin siirtymistä on hidastanut uusien laitteiden ja järjestelmien hankkiminen paikallisiin väestörekisteritoimistoihin, samoin kuin ISIS-konflikti, joka vaikeutti tilannetta varsinkin Nineven, Kirkukin ja Salah al-Dinin lääneissä. Viranomaiset eivät ole myöskään asettaneet ihmisille määräaikaa uuden yhdistetyn henkilökortin hankkimiselle. Maan sisäisesti siirtymään joutuneilta (IDP[[29]](#footnote-29)) taas puuttuu lähdeasiakirjoja uuden yhdistetyn henkilökortin hankkimiseen, eikä heillä ole välttämättä pääsyä kotipaikkakunnalleen siihen väestörekisteritoimistoon, mihin perheen tiedot on rekisteröity. Toisaalta tavoitteena on kaikkien paikallisten väestörekisteritoimistojen liittäminen keskusrekisteriin.[[30]](#footnote-30)

Landinfon mukaan ulkomailla asuva henkilö voi saada tietojaan siirrettyä digitaaliseen väestörekisteriin Irakissa asuvien perheenjäsentensä avulla. Ulkomailla asuvalle henkilölle, joka on valtuuttanut Irakissa olevan perheenjäsenen rekisteröimään tietojaan digitaaliseen rekisteriin, annetaan henkilönumero eli ID-numero[[31]](#footnote-31) ja perhenumero[[32]](#footnote-32).[[33]](#footnote-33)

Väestörekisteristä saatua otetta (Sorat qaid) voidaan käyttää yhtenä lähdeasiakirjana passia ulkomailla olevasta Irakin suurlähetystöstä haettaessa. Vanhan järjestelmän kautta hankittu väestörekisteriote on voimassa kuusi kuukautta, ja digitaalisen väestöjärjestelmän kautta hankittu mahdollisesti pidempään.[[34]](#footnote-34)

* **Millainen prosessi on henkilöille, joilla on hallussaan henkilökortti ja/tai kansalaisuustodistus tai joilla on ollut aiemmin passi? Vaatiiko prosessi Irakiin matkustamista ja missä tilanteissa?**

Landinfon elokuussa 2023 julkaiseman raportin mukaan irakilaiset eivät voineet saada uutta yhdistettyä henkilökorttia, jos he eivät käyneet Irakissa paikallisessa väestörekisteritoimistossa luovuttamassa biometrisiä tietoja.[[35]](#footnote-35) Tilanne on paraikaa muuttumassa, ja uuden yhdistetyn henkilökortin myöntäminen on alkamassa myös Irakin suurlähetystöissä. Esimerkiksi Irakin Turkin suurlähetystö ilmoitti alkavansa myöntää uusien yhdistettyjä henkilökortteja kesäkuusta 2024 lähtien.[[36]](#footnote-36) Maahanmuuttoviraston maatietopalvelu soitti Irakin Helsingin suurlähetystöön 7.11.2024 ja kysyi asiasta konsulilta. Hän vastasi, että Irakin Suomen tai Tukholman suurlähetystöissä ei voi vielä hakea uutta yhdistettyä henkilökorttia, eikä hän osannut sanoa, millä ajanjaksolla tämä tulee mahdolliseksi.[[37]](#footnote-37)

* **Onko joissakin tilanteissa mahdollista hakea Irakin passia ilman alkuperäistä henkilökorttia ja kansalaisuustodistusta, mikäli passi hankitaan virallisen prosessin kautta? Jos on, millä muilla asiakirjoilla alkuperäinen henkilökortti ja kansalaisuustodistus (tai vaihtoehtoisesti uudenmallinen henkilökortti) voidaan korvata passia haettaessa?**

Landinfon mukaan sellainen ulkomailla oleva irakilainen, jolla ei ole uutta yhdistettyä henkilökorttia tai vanhaa henkilötodistusta ja kansalaisuustodistusta, voi liittää passihakemukseen sähköisen väestörekisteriotteen, jos hänelle on sellainen myönnetty. Sama pätee sellaiseen henkilöön, jolla on vain suurlähetystön myöntämä syntymätodistus (tämä koskee varsinkin lapsia). Tällaisessa tapauksessa vanhempien on esitettävä oma uusi yhdistetty henkilökortti tai vanha henkilötodistus.[[38]](#footnote-38)

* **Millainen hakuprosessi on henkilöille, joilla ei ole koskaan aiemmin ollut passia tai henkilökorttia / kansalaisuustodistusta? Vaatiiko prosessi Irakiin matkustamista ja missä tilanteissa?**

Landinfon elokuussa 2023 julkaiseman raportin mukaan irakilaiset eivät voineet saada uutta yhdistettyä henkilökorttia, jos he eivät käyneet Irakissa paikallisessa väestörekisteritoimistossa luovuttamassa biometrisiä tietoja.[[39]](#footnote-39) Uuden yhdistetyn henkilökortin myöntäminen on kuitenkin alkamassa myös Irakin suurlähetystöissä. Esimerkiksi Irakin Turkin suurlähetystö ilmoitti alkavansa myöntämään uusia yhdistettyjä henkilökortteja kesäkuusta 2024 lähtien.[[40]](#footnote-40)

* **Kun Irakin passia on haettu, saako hakija siitä jonkin asiakirjan (vireilläolotodistus, todistus jätetystä hakemuksesta sähköisestä järjestelmästä tms.)?**

eRegulations Baghdad -sivujen mukaan passin hakija saa passitoimistosta ajanvarauskortin (appointment card) valmiin passin hakua koskevaa tapaamista varten[[41]](#footnote-41).[[42]](#footnote-42)

Irakin Kurdistanin hallinnon (KRG) palveluportaalissa 24.4.2024 päivätyn sivun mukaan hakijan

jätettyä passitoimistossa hakemuksensa hänelle annetaan ”voucher” valmiin passin hakua

varten. Hakija voi seurata hakemansa passin tilaa (status) portaaleista (through the portals)

tai passitoimistojen sosiaalisen median sivuilta.[[43]](#footnote-43)

* **Kuinka kauan passin hakuprosessi kestää?**

Tämä riippuu siitä, haetaanko passia ulkomailla tai Irakissa.

Maahanmuuttoviraston maatietopalvelusta soitettiin Irakin Tukholman suurlähetystöön 14.11.2024. Suurlähetystöstä kerrottiin, että hakuprosessi kestää noin 3–6 kuukautta. [[44]](#footnote-44)

Irakin Kurdistanin hallinnon (KRG) sivujen mukaan hakuprosessi kestää 7 päivää.[[45]](#footnote-45)

eRegulations Baghdad -sivujen mukaan passihakemuksen jättämisen jälkeen kestää 3–8 päivää, kunnes passi on valmis[[46]](#footnote-46).[[47]](#footnote-47)

* **Jos passia ei myönnetä, saako siitä asiakirjanäyttöä (kirjallinen päätös)?**

Asiaan ei saatu tässä vaiheessa tietoa käytettävissä olleista lähteistä.

# Passin hakeminen Irakin Kurdistanista

* **Onko passin hakuprosessissa ja lähdeasiakirjavaatimuksissa eroa Irakin Kurdistanin ja muun Irakin alueen välillä?**

Irakin Kurdistanin hallinnon (KRG) palveluportaalissa 24.4.2024 päivätyn sivun mukaan passien myöntämisestä ja uusimisesta on vastuussa KRG:n sisäministeriö. KRG:lla on passivirastot Erbilissä ja Suleimaniassa. Passitoimistot sijaitsevat:[[48]](#footnote-48)

* Erbilin kaupungissa
* Erbilin läänin Koyassa[[49]](#footnote-49) (Dukan main road)
* Soranin alueen Dianassa (Azadi Street)[[50]](#footnote-50)
* Pirmanissa (Shaqlawa main road).

Myös Erbilin läänin Zakhossa avattiin passitoimisto lokakuussa 2019.[[51]](#footnote-51)

Irakin Kurdistanin hallinnon (KRG) palveluportaalissa on myös seuraavia mainintoja:

* Hakijan tulee olla Irakin kansalainen.[[52]](#footnote-52)
* Hakijalla tulee olla hakemusta tukeva kirje (Support letter).[[53]](#footnote-53)
* Hakijan tulee olla yli 18-vuotias. Vanhempien tai laillisten huoltajien tulee antaa lupa alle 18-vuotiaan passinhaulle.[[54]](#footnote-54)
* Hakijan tulee esittää passia haettaessa:[[55]](#footnote-55)
* Henkilökohtainen henkilötodistus
* Henkilökohtainen kansalaisuustodistus
* 2 passikuvaa, joissa valkoinen tausta
* Auktorisoidun pankin 25 000 IQD arvoinen shekki/maksuvahvistus (lähde käyttää termiä cheque).
* **Kuinka kauan passin hakuprosessi kestää?**

Irakin Kurdistanin hallinnon (KRG) sivujen mukaan hakuprosessi kestää 7 päivää.[[56]](#footnote-56)

* **Minkälainen passin hakuprosessi on?**

Irakin Kurdistanin hallinnon (KRG) palveluportaalissa 24.4.2024 päivätyn sivun mukaan

prosessin kulku on seuraava:[[57]](#footnote-57)

* Hakija käy asianomaisessa passitoimistossa jättämässä vaaditut asiakirjat ja laittamassa hakemuksen alulle
* Hakija hankkii shekin/maksuvahvistuksen (lähde käyttää termiä cheque) auktorisoidusta pankista
* Hakija täyttää hakemuslomakkeen ja liittää siihen kopiot vaadituista henkilöasiakirjoista sekä pankin shekin/maksuvahvistuksen (lähde käyttää termiä cheque)
* Hakija antaa hakemuslomakkeen hakemukset vastaanottavalle virkailijalle (intake officer), joka ottaa hakijan sormenjäljet ja tarkistaa asiakirjat
* Hakija käy tiskillä (auditing window), jossa hakemus tarkistetaan ja asiakirjojen aitous tutkitaan
* Hakija palaa hakemukset vastaanottavaan toimistoon (intake office), jossa hänestä otetaan valokuva. Hakijalle annetaan tosite (voucher) valmiin passin hakua varten
* Hakija voi seurata hakemansa passin tilaa (status) portaaleista (”through the portals”) tai passitoimistojen sosiaalisen median sivuilta.

Tanskan maahanmuuttovirasto haastatteli Erbilin passiviraston johtajaa, eversti Abdu

Salamia[[58]](#footnote-58) 4.3.2024. Hän kertoi, että passinhaku sisältää seuraavat vaiheet:[[59]](#footnote-59)

* Passiviraston mukaan passin haku alkaa, kun hakija pyytää sähköisesti tapaamista[[60]](#footnote-60)
* Hakija tuo tapaamiseen mukanaan irakilaisen henkilötodistuksen. Henkilötodistuksen tulee olla uusinta mallia, mutta jos sellaista ei ole, passin haku onnistuu silti. Hakija tuo myös informaatiokortin[[61]](#footnote-61) ja maksaa käsittelymaksun. Henkilö maksaa maksun kortilla (credit card). Käteistä ei hyväksytä. Toisaalta, virasto kertoo olevansa ”avulias” jos hakijalla ei ole korttia
* Passin haussa ei voi käyttää toista henkilöä, koska passin myöntämistä varten tarvitaan hakijan sormenjälkien ja kasvokuvan ottaminen ja iiriksen skannaus, ja hakijan tulee hakea passi henkilökohtaisesti
* Jos hakija ei voi päästä fyysisesti paikalle passinhakuun, passivirkailija voi vierailla hakijan luona
* Koska Irakin passi ja kansalliset henkilötodistukset kuuluvat Irakin keskushallinnon vastuualueelle, lopullinen hyväksyntä tulee saada Bagdadista. Käytännössä hyväksyntä tulee 1 tunnin sisällä siitä, kun asiaa koskeva pyyntö on lähetetty Bagdadissa sijaitsevaan kansalliseen operaatiohuoneeseen.
* Jos hakemus on kaikilta osiltaan hyväksytty, passi voidaan myöntää tunnin sisällä. Passi personifioidaan passiviraston tiloissa, samoissa tiloissa minne passihakemus jätettiin
* Jos passi myönnetään Erbilissä, siihen merkitään ”Erbil” myöntäjäviranomaisena
* Passivirasto myöntää tällä hetkellä kahta erilaista passia. Passin uutta versiota on myönnetty Irakin keskushallinnon alueella vuoden verran[[62]](#footnote-62), ja Erbilissä heinäkuusta 2023 lähtien
* Passin vanhan version myöntäminen loppuu vuoden sisällä[[63]](#footnote-63). Vanha passi pysyy voimassa koko voimassaoloaikansa
* Irakin kansalaiset voivat hakea passia ulkomailla vierailemalla Irakin suurlähetystöissä. Vaatimukset ovat samat (kuin paikan päällä asioitaessa)
* Irakin passia ei voida myöntää ulkomaalaisille
* Jos passi halutaan uusia, hakijan tulee esittää aikaisempi passinsa. Passin uusimista voidaan hakea, jos nykyisen passin voimassaoloaikaa on jäljellä vähemmän kuin vuosi. Passin uusimista voidaan hakea myös, jos nykyisen passin voimassaoloaikaa on jäljellä enemmän kuin vuosi, mutta tällöin tulee maksaa ylimääräinen käsittelymaksu. Uutta passia ei tarvitse hakea ennen kuin nykyisen passin voimassaoloaika päättyy.

Erbilin passitoimiston Facebook-sivulle tuli 9.5.2024 ohje Irakin passihakemuksen tekemisestä verkossa[[64]](#footnote-64).[[65]](#footnote-65) Sen mukaan torstaista 9.5.2024 klo 21 lähtien on toiminnassa elektroninen järjestelmä, jossa voi liittyä passinhakujonoon, ja jossa voi jonottaa passia kaikissa neljässä Erbilin läänin passitoimistossa[[66]](#footnote-66). Vaatimukset passinhakua varten:[[67]](#footnote-67)

* Liity hakemusjonoon Androidille ja iOS:lle käyvän sovelluksen (جواز السفر العراقي) tai verkkosivuston (<http://epp.iq/home>) kautta. Varaa päivä ja aika käynnillesi passitoimistossa. Passitoimistossa pitää olla mukana:
* Omalla nimellä varustettu pankkikortti (Master card tai Visa, PIN-koodi oltava tiedossa), ja tulee maksaa 91 000 IQD maksu[[68]](#footnote-68). Vaihtoehtoisesti voi pyytää pankkia suorittamaan tilisiirron
* Henkilötodistus, alkuperäinen
* Erbilin läänin myöntämä informaatiokortti, alkuperäinen
* Vanha passi, jos kyse on passin uusimisesta
* Pienten lasten kohdalla syntymätodistus ja kansalaisuustodistus (alkuperäiset), sekä isän henkilökortti ja informaatiokortti (alkuperäiset) ja kopiot vanhempien mahdollisista passeista
* Alle 18-vuotiaiden lasten kohdalla alkuperäinen henkilötodistus, isän henkilötodistus ja alkuperäinen informaatiokortti, sekä kopiot vanhempien mahdollisista passeista. Alle 18-vuotiailla lapsilla on oltava isä/huoltaja mukana
* Yli 18-vuotiaiden naimattomien kansalaisten kohdalla alkuperäinen henkilötodistus, sekä isän henkilötodistus ja informaatiokortti (alkuperäiset)
* Jos lapsen isä on kuollut tai eronnut, siihen liittyvä asiakirja ja isän alkuperäinen henkilötodistus sekä äidin henkilötodistus ja äidin nimessä oleva informaatiokortti (alkuperäiset)
* Jos lapsen isä on ulkomailla, väliaikainen huoltajuustodistus ja isän ja hänen vanhempiensa alkuperäiset henkilötodistukset ja isän alkuperäinen informaatiokortti.

Ohjeen mukaan passitoimistossa tulee käydä varattuna päivänä ja aikana, muutoin varausvuoro menetetään.[[69]](#footnote-69)

Kurdistan24 uutisoi lokakuussa 2023, että vanhaa A-sarjan passia myönnettiin myös edelleen, vaikka (B-sarjaa olevan) verkossa haettavan passin myöntäminen oli tullut käyttöön.[[70]](#footnote-70) Erbilin passitoimisto informoi FB-sivuillaan 1.9.2024. että koska Bagdad oli keskeyttänyt A-sarjan passien valmistamisen teknisistä syistä, oli nyt saatavilla vain e-passeja.[[71]](#footnote-71)

Simaet Bhatha -sivuston mukaan Irakin uusi e-passi voidaan myöntää ja printata myös Irakin ulkopuolella asuville irakilaisille.[[72]](#footnote-72)

* **Mitkä ovat vaatimukset passin hakuun Irakin Kurdistanin alueella, mikäli henkilö on kotoisin Kurdistanin ulkopuolelta?**

Kuten edellä selviää, tällaisilta henkilöiltä vaaditaan informaatiokortti.[[73]](#footnote-73)

Irakin Kurdistanin passiviraston johtaja, prikaatinkenraali Didar Omer Qadir kertoi lokakuussa 2019 Tanskan maahanmuuttovirastolle, että Irakin passeja myönnetään vain Irakin kansalaisuustodistuksen omaavalle henkilölle.[[74]](#footnote-74)

Irakin Kurdistanin passivirastosta kerrottiin maaliskuussa 2024 Tanskan maahanmuuttovirastolle, että Irakin passia ei voida myöntää ulkomaalaisille, mukaan lukien Iranin kurdit.[[75]](#footnote-75)

* **Millä asiakirjoilla ulkomailla asuva henkilö saa hankittua uuden Irakin passin Irakin Kurdistanista?**

Tanskan maahanmuuttovirasto haastatteli Erbilin passiviraston johtajaa, eversti Abdu Salamia[[76]](#footnote-76) 4.3.2024. Hän kertoi, että Irakin kansalaiset voivat hakea passia ulkomailla vierailemalla Irakin suurlähetystöissä. Vaatimukset ovat samat kuin Irakin Kurdistanissa hakeville (katso yllä).[[77]](#footnote-77)

# Irakin uuden elektronisen passin haku

Irakin pääministeri Mohammed al-Sudani vihki Irakin uuden e-passiportaalin ja oli todistamassa ensimmäisen e-passin myöntämistä maaliskuussa 2023. Verkossa haettava passi on kansainvälisen siviili-ilmailujärjestö ICAOn[[78]](#footnote-78) hyväksymä. Pääministeri arvioi, että e-passiin siirtyminen vähentäisi paperityötä ja hallinnollista prosessia 85 %.[[79]](#footnote-79)

Verkossa haettavassa passissa on älykäs siru, johon on tallennettu passinhaltijan tietoja. E-passin haltija voi käyttää lentokentällä digiporttia passijonossa odottamisen sijaan.[[80]](#footnote-80)

## Miten passia haetaan?

Simaet Bhatha-sivuston mukaan: [[81]](#footnote-81)

* Hakijan tulee ladata e-passihakemussovellus älypuhelimelleen Google Playsta (الجواز العراقي الالكتروني), (App Storessa الجواز العراقي) tai Appstoresta
* Sovelluksessa klikataan "Booking or issuing a passport for the first time", sitten "Book an appointment", johon täytetään yleisiä tietoja kuten koko nimi, puhelinnumero ja kansallinen ID-numero. Lisäksi valitaan tapaamiselle vapaa aika. Tapaaminen vahvistetaan klikkaamallla ”Finish”. Tämän jälkeen hakija saa tekstiviestillä kännykkäänsä vahvistuksen
* Hakemusta varten tarvitaan uusi yhdistetty henkilökortti, joka ehkäisee passiväärennöksen, koska siihen on skannattu hakijan silmä(t) ja sormenjäljet. Hakija menee varattuna aikana e-passitoimistoon, jossa virkailija pyytää henkilökorttia syöttääkseen siitä hakijan henkilötietoja. Sitten virkailija ottaa hakijan 10 sormenjälkeä ja silmäskannaukset. Tämän jälkeen hakija maksaa finanssiosastolle 25 000 IQD maksun ja lisäksi 50 USD tai vastaavan summan IQD päivän vaihtokurssilla. Kun prosessi on valmis, virkailija antaa hakijalle uuden ajan e-passin hakemista varten. Aika voi olla samana tai seuraavana päivänä. Hakija voi myös pyytää, että passi toimitetaan hänelle.

## Millainen prosessi passinhaku on elektronisen henkilökortin haltijoille?

Katso edellinen kohta.

* **Kuinka kauan e-passin hakuprosessi kestää?**

Irakin pääministeri Mohammed al-Sudani arvioi maaliskuussa 2023, että e-passi voitaisiin myöntää yhdessä päivässä.[[82]](#footnote-82)

Simaet Bhathan sivujen mukaan passin voi saada passitoimistossa käyntipäivänä tai seuraavana päivänä.[[83]](#footnote-83)

* **Jos uutta elektronista passia on haettu, saako hakija siitä jonkin asiakirjan (vireilläolotodistus, todistus jätetystä hakemuksesta sähköisestä järjestelmästä tms.)?**

Hakija saa kännykkäänsä vahvistuksen ajanvarauksesta hänen varattuaan asiaa koskevan tapaamisen e-passihakemussovelluksella.[[84]](#footnote-84)

* **Jos passia ei myönnetä, saako siitä asiakirjanäyttöä (kirjallinen päätös)?**

Asiaan ei saatu tässä vaiheessa tietoa käytettävissä olleista lähteistä.

# Syrjintä passin haussa

* Onko joitakin ryhmiä, joilla voi olla vaikeuksia passin hankinnassa? **Onko esimerkiksi turvaverkottomilla naisilla samanlainen mahdollisuus hankkia itselleen ja lapsilleen henkilöllisyysasiakirjoja ilman lapsen isän apua/läsnäoloa?**

Kansalaisuudettomat henkilöt eivät voi hakea Irakin passia. Tällaisia ovat esimerkiksi Irakissa oleskelevat palestiinalaiset pakolaiset.[[85]](#footnote-85)

Norjan maatietopalvelu Landinfo kertoo elokuussa 2023 julkaistussa raportissaan, että Irakin 21.9.2015 hyväksytyn passilain mukaan kaikilla yli 18-vuotiailla Irakin kansalaisilla on lupa hakea passia ilman että siihen tarvittaisiin huoltajan tai puolison hyväksyntää. Tämä käy ilmi Landinfon mukaan myös Irakin passiviraston sivuilta. Tästä huolimatta on naisilta Keski- ja Etelä-Irakissa Belgian maatietoyksikkö CEDOCAn vuonna 2017 saamien tietojen mukaan vaadittu, että heillä olisi huoltaja mukanaan passia haettaessa. Landinfon tavatessa Bagdadissa kansalaisuusasioiden viraston vuonna 2022 Landinfolle kerrottiin, että alle 18-vuotiaat naiset, mukaan lukien naimisissa olevat, tarvitsevat huoltajaltaan tai aviomieheltään luvan passin hakuun.[[86]](#footnote-86)

Irakin ulkoministeriön ohjeen mukaan Irakin ulkopuolella asuvien naisten ja lasten passihakemuksia varten ei tarvita ”valtaa omaavien henkilöiden” (those charged with authority) lupaa.[[87]](#footnote-87)

# Suomessa asuvien irakilaisten passinhaku

## Miten ulkomailla asuva henkilö saa hankittua uuden Irakin passin?

Tanskan maahanmuuttovirasto haastatteli Erbilin passiviraston johtajaa, eversti Abdu Salamia[[88]](#footnote-88) 4.3.2024. Hän kertoi, että Irakin kansalaiset voivat hakea passia ulkomailla vierailemalla Irakin suurlähetystöissä. Vaatimukset ovat samat kuin Irakin Kurdistanissa hakeville (katso yllä).[[89]](#footnote-89)

Irakin ulkoministeriön sivuilla olevan ohjeen mukaan, jos hakijalla ei ole henkilöasiakirjoja, hän ottaa yhteyttä perheeseensä Irakissa ja pyytää näitä viemään hänen Irakin kansalaisuutensa todistavat alkuperäiset asiakirjat konsuliosastolle, joka on yhteydessä asianomaiseen suurlähetystöön.[[90]](#footnote-90)

Minkä tahansa ikäiselle lapselle voidaan myöntää passi, kunhan vanhemmilta on saatu lupa.[[91]](#footnote-91) Alle 1-vuotiaan lapsen henkilötodistusta, jossa ei ole valokuvaa, voidaan käyttää (passin haussa), kunhan on ensin toimitettu suurlähetystöön kirje, jossa on liitteenä kuva hakijasta.[[92]](#footnote-92)

Passia ei voida myöntää pelkän henkilötodistuksen perusteella, ilman kansalaisuustodistusta.[[93]](#footnote-93)

Irakissa hyväksytään kaksoiskansalaisuus, joten Irakin kansalaisuuden lisäksi toisen valtion kansalaisuuden omaavalle henkilölle voidaan myöntää passi.[[94]](#footnote-94)

Passin hakijan tulee olla läsnä henkilökohtaisesti edustustossa.[[95]](#footnote-95)

Irakin ulkopuolella asuvien naisten ja lasten passihakemuksia varten ei tarvita ”valtaa omaavien henkilöiden” (those charged with authority) lupaa.[[96]](#footnote-96)

Vanhoja henkilöasiakirjoja voidaan käyttää (passihakemuksessa), kunhan edustuston virkailija todistaa näiden olevan hakijan itsensä hallussa.[[97]](#footnote-97)

## Mistä edustustosta Suomessa asuvat Irakin kansalaiset hakevat passeja?

Irakin passin myöntämisestä vastaava viranomaistaho on Irakin suurlähetystö Ruotsin Tukholmassa.[[98]](#footnote-98)

## Millä asiakirjoilla Suomessa asuva Irakin kansalainen saa hankittua Irakin passin ja siihen mahdollisesti vaadittavat lähdeasiakirjat?

Irakin Tukholman suurlähetystön 2.5.2024 päivätyn ohjeen mukaan ensimmäisen Irakin passin hakua varten tarvitaan:[[99]](#footnote-99)

* Henkilötodistus ja kansalaisuustodistus (alkuperäiset ja värilliset kopiot) TAI uusi yhdistetty henkilökortti
* Sähköinen kopio väestörekisteriotteesta
  + Jos hakijalla ei ole henkilötodistusta tai kansalaisuustodistusta
  + Jos hakijalla on valokopiot henkilötodistuksesta ja kansalaisuustodistuksesta
  + Jos hakijalla on vanha henkilötodistus ja kansalaisuustodistus
* Jos hakijalla on vanha kansalaisuustodistus, hänen tulee käydä Solnan konsulaatissa uusimassa kansalaisuustodistuksensa TAI esittää sähköinen kopio väestörekisteriotteesta
* Kaksi viimeaikaista valokuvaa, joissa valkoinen tausta
* Tuloste (print) koneluettavasta sähköisestä lomakkeesta
* Alle 15-vuotiaiden alaikäisten kohdalla isän alkuperäinen henkilötodistus ja kansalaisuustodistus ja värikopiot
* Alaikäisen kohdalla isän on oltava läsnä, tai jos ei ole, vaimon (eronneen) tai holhoojan on tuotava mukanaan Irakin ulkoministeriön laillistama irakilainen holhoustodistus
* Alaikäisen kohdalla, jos isä ei ole läsnä, Irakin ulkoministeriön kirje, joka ilmaisee, että passin hakemista ei vastusteta TAI Irakin ulkoministeriön laillistama valtakirja, jos isä oleskelee Irakissa. Jos taas isä oleskelee ulkomailla, tulee esittää kyseisen maan ulkoministeriön laillistama valtakirja, jossa on kyseistä maata edustavan Irakin suurlähetystön leima
* 240 kruunun maksu, joka suoritettava suurlähetystössä tai konsulaatissa. Tämä koskee sekä Ruotsissa että muualla asuvia Irakin kansalaisia.

Irakin Tukholman suurlähetystön 2.5.2024 päivätyn ohjeen mukaan Irakin passin uusimista varten tarvitaan:[[100]](#footnote-100)

* Henkilötodistus ja kansalaisuustodistus (alkuperäiset ja värilliset kopiot) TAI uusi yhdistetty henkilökortti.
* Sähköinen kopio väestörekisteriotteesta
  + Jos hakijalla on valokopiot henkilötodistuksesta ja kansalaisuustodistuksesta
  + Jos henkilöllä on suurlähetystön myöntämä irakilainen syntymätodistus mutta ei ole henkilötodistusta ja kansalaisuustodistusta TAI uutta yhdistettyä henkilökorttia
* Jos hakijalla on vanha kansalaisuustodistus, hänen tulee käydä Solnan konsulaatissa uusimassa kansalaisuustodistuksensa TAI esittää sähköinen kopio väestörekisteriotteesta
* Kaksi viimeaikaista valokuvaa, joissa valkoinen tausta
* Tuloste (print) koneluettavasta sähköisestä lomakkeesta
* Alle 15-vuotiaiden alaikäisten kohdalla isän alkuperäinen henkilötodistus ja kansalaisuustodistus ja värikopiot
* Alaikäisen kohdalla isän on oltava läsnä, tai jos ei ole, vaimon (eronneen) tai holhoojan on tuotava mukanaan Irakin ulkoministeriön laillistama irakilainen holhoustodistus
* Alaikäisen kohdalla, jos isä ei ole läsnä, Irakin ulkoministeriön kirje, joka ilmaisee, että passin hakemista ei vastusteta TAI Irakin ulkoministeriön laillistama valtakirja, jos isä oleskelee Irakissa. Jos taas isä oleskelee ulkomailla, tulee esittää kyseisen maan ulkoministeriön laillistama valtakirja, jossa on kyseistä maata edustavan Irakin suurlähetystön leima
* 240 kruunun maksu, joka suoritettava suurlähetystössä tai konsulaatissa. Tämä koskee sekä Ruotsissa että muualla asuvia Irakin kansalaisia.

## Miten Suomessa syntyneelle lapselle voidaan hakea Irakin passia ja siihen mahdollisesti vaadittavia lähdeasiakirjoja? Vaatiiko prosessi Irakiin matkustamista?

Katso edellinen kohta alaikäisiä koskien. Irakiin matkustamisesta ei ohjeessa mainita.

## Onko tietoa sellaisesta mahdollisuudesta, että Tukholman lähetystö toimittaisi matkustusasiakirjan Helsingin (Irakin) lähetystölle ja sieltä asiakkaalle luovutettavaksi?

Maahanmuuttoviraston maatietopalvelu soitti Irakin Helsingin suurlähetystöön 7.11.2024. Sieltä kerrottiin, että Irakin Tukholman suurlähetystö, jossa passia tulee hakea henkilökohtaisesti, ei lähetä valmiita passeja Irakin Helsingin suurlähetystöön. Valmiin passin voi tarvittaessa hakea valtakirjalla Tukholman suurlähetystöstä hakijan sijasta toinen henkilö.[[101]](#footnote-101)

## Lähteet

+964, 2.8.2023. *964 investigates missing funds from passport fees*. <https://en.964media.com/610/> (käyty 5.11.2024).

BBC/Rudaw 19.2.2020. *Iraq: Programme summary of Rudaw TV news 1700 gmt 17 Feb 20*. Saatavilla: Factiva-uutistietokannassa [edellyttää kirjautumista] (käyty 6.11.2024).

DIS (Danish Immigration Service)

6/2024. *Iranian Kurds in the Kurdistan Region of Iraq*. Country of Origin (COI). FFM Report. <https://us.dk/publikationer/2024/juni/iranian-kurds-in-the-kurdistan-region-of-iraq/> (käyty 21.10.2024).

6/2020. *Access to Iraq - for Iraqis and non-Iraqis.* <https://www.nyidanmark.dk/-/media/Files/US/Landenotater/COI-notat_access_Iraq_june_2020.pdf?la=en-GB&hash=F8F121801A090356AF922E6C473140DCDE0D64F3> (käyty 17.10.2024).

2/2020. *Iranian Kurds. Consequences of political activities in Iran and KRI*. <https://us.dk/media/isbjfk0a/report-on-iranian-kurds-feb-2020.pdf> (käyty 5.11.2024).

eRegulations Baghdad

25.7.2019a. *Personal documents > Obtain Passport for first time*. -> alasivu: *Generate and fill application form*. <https://baghdad.eregulations.org/procedure/89/step/651?l=en&reg=0> (käyty 22.10.2024).

25.7.2019b. *Personal documents > Obtain Passport for first time*. -> alasivu *Get queue number*. <https://baghdad.eregulations.org/procedure/89/step/772?l=en&reg=0> (käyty 22.10.2024).

25.7.2019c. *Personal documents > Obtain Passport for first time* -> alasivu *Obtain appointment to retrieve passport*. <https://baghdad.eregulations.org/procedure/89/step/797?l=en&reg=0> (käyty 22.10.2024).

Hatha Alyoum 10.12.2019. *Passport directorate officially opens in Kurdistan Region’s Zakho*. <https://english.hathalyoum.net/articles/14442-passport-directorate-officially-opens-in-kurdistan> (käyty 17.10.2024).

Hawlerpassport [Facebook]

1.9.2024. <https://www.facebook.com/permalink.php?story_fbid=pfbid02A2nJUuc9zntBDVKMGjMEtTXAfiFyr1A22UoLsoHSb125PBYDhJKok4byc7tBGzgNl&id=100044557264137> (käyty 23.10.2024).

9.5.2024. <https://www.facebook.com/permalink.php?story_fbid=pfbid0FpimHmatCwFbGk6pym6BaC1qZYRjH5zkbxFxVdoLTwHtMg7KR5gGDjHF7KUQSfd6l&id=100044557264137> (käyty 6.11.2024).

Kotisivu: <https://www.facebook.com/profile.php?id=100044557264137> (käyty 23.10.2024).

Irak 2016. *National Card Law No. (3) of 2016*. Saatavilla: Refworld-tietokannassa: <https://www.refworld.org/legal/legislation/natlegbod/2016/en/124167> (käyty 5.11.2024).

Irakin suurlähetystö, Helsinki 7.11.2023. Puhelintiedustelu Maahanmuuttoviraston maatietopalvelusta.

Irakin suurlähetystö, Tukholma 14.11.2023. Puhelintiedustelu Maahanmuuttoviraston maatietopalvelusta.

Iraqi Embassy in Stockholm 2.5.2024b. إصدار الجواز (لاول مرة). <https://mofa.gov.iq/stockholm/?page_id=402> (käyty 6.11.2024).

Iraqi News Agency (INA) 27.11.2021. *A delegation from MOI heads to China to issue passports to the Iraqi community*. <https://ina.iq/eng/15760-a-delegation-from-moi-heads-to-china-to-issue-passports-to-the-iraqi-community.html> (käyty 22.10.2024).

Iraq Business News/Lee 8.3.2023. *Iraq Launches Electronic Passport Portal*. <https://www.iraq-businessnews.com/2023/03/08/iraq-launches-electronic-passport-portal/> (käyty 10.10.2024).

Iraqi Consulate in LA, sivu päivätty 15.9.2024. *Passport issuance instructions*. <https://mofa.gov.iq/losangeles/en/passport-issuance-instructions/> (käyty 11.10.2024).

KRG (Kurdistan Regional Government) [sivu päivätty 24.4.2024]. *Passport Application/ Issuance and Renewal*. <https://services.gov.krd/en/service/moi-01-en> (käyty 11.10.2024).

Kurdistan24

24.10.2024. *Iraq to launch electronic food ration card system, replacing paper format*. <https://www.kurdistan24.net/en/story/397127> (käyty 15.11.2024).

7.10.2023. بەڕێوەبەرایەتی پاسپۆرتی هەولێر لەبارەی دەرهێنانی پاسپۆرتی سیستەمی کۆن هاووڵاتییان ئاگاداردەکاتەوە (Erbilin passitoimisto muistuttaa asiakkaita vanhojen passien myöntämisestä). <https://www.kurdistan24.net/ckb/story/244403> (käyty 23.10.2024).

Landinfo 14.8.2023. *Temanotat Irak: Sivilregister, ID-dokumenter og pass*. <https://landinfo.no/wp-content/uploads/2023/08/Temanotat-Irak-Sivilregister-ID-dokumenter-og-pass-14082023-2.pdf> (käyty 14.10.2024).

Migrationsverket & Landinfo 7.3.2014. *Palestinians in Iraq*. <https://www.landinfo.no/asset/2817/1/2817_1.pdf> (käyty 6.11.2024).

MOFA (Ministry of Foreign Affairs of the Republic of IRAQ) [sivu päivätty 4.5.2024]. *Passport Issuance*. <https://mofa.gov.iq/passport-issuance/> (käyty 11.10.2024).

Rudaw 29.3.2024. *Iraqi committee reviews nationality of refugees in Turkey*. <https://manage.rudaw.net/english/middleeast/iraq/290320241> (käyty 6.11.2024).

Simaet Bhatha

15.3.2023. *Iraqi Official Identification Documents: What are they and how do I get them?* <https://www.simaetbhatha.com/en-us/articles/4404255952407> (käyty 14.10.2024).

[päiväämätön]. *Electronic Passport: What Is It and How Can I Get One?* <https://signpost-iraq.zendesk.com/hc/en-us/articles/10462736784925-Electronic-Passport-What-Is-It-and-How-Can-I-Get-One> (käyty 10.10.2024).

UNHCR (United Nations High Commissioner for Refugees) 1/2024. *International Protection Considerations with Regards to People Fleeing Iraq*. <https://www.ecoi.net/en/file/local/2104031/international_protection_considerations_with_regard_to_people_fleeing_the_republic_of_iraq_update_i.pdf> (käyty 11.11.2024).

United Nations Iraq 28.5.2019. *Iraq Public Distribution System (PDS) goes digital*. <https://iraq.un.org/en/158059-iraq-public-distribution-system-pds-goes-digital> (käyty 15.11.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Huom. Erbilin passitoimisto informoi FB-sivuillaan 1.9.2024. että Bagdad oli keskeyttänyt A-sarjan passien valmistamisen teknisistä syistä. (Hawlerpassport 1.9.2024) [↑](#footnote-ref-1)
2. MOFA 4.5.2024. [↑](#footnote-ref-2)
3. Iraqi Embassy in Stockholm 2.5.2024b. [↑](#footnote-ref-3)
4. Iraqi Embassy in Stockholm 2.5.2024b. [↑](#footnote-ref-4)
5. Iraqi Consulate in LA. [↑](#footnote-ref-5)
6. Simaet Bhatha 15.3.2023. [↑](#footnote-ref-6)
7. Ruokakortti, (engl. Public Distribution System (PDS) card) on Irakin kauppaministeriön hallinnoima sähköinen ruoanjakelukortti, jonka turvin voi hakea kuukausittain ruokapaketin ruoanjakelukeskuksista. (Kurdistan24, 24.10.2024). Kyseessä on sosiaalituen muoto, joka on palvellut kaikkia irakilaisia. (United Nations Iraq 28.5.2019) [↑](#footnote-ref-7)
8. Simaet Bhatha 15.3.2023. [↑](#footnote-ref-8)
9. Simaet Bhatha 15.3.2023. [↑](#footnote-ref-9)
10. Simaet Bhatha 15.3.2023. [↑](#footnote-ref-10)
11. Sivulla on maininta, että prikaatinkenraali Ahmed Abdul Sattar on vahvistanut sivun tiedot 25.7.2019. (eRegulations Baghdad 25.7.2019a). Ahmed Abdul Sattar on toiminut Irakin sisäministeriön alaisen passiviraston johtajana. (lähde esim. INA 27.11.2021) [↑](#footnote-ref-11)
12. eRegulations Baghdad 25.7.2019a. [↑](#footnote-ref-12)
13. Alkuperäinen teksti: National ID information. Tällä tarkoitetaan epäilemättä uutta yhdistettyä henkilökorttia. [↑](#footnote-ref-13)
14. eRegulations Baghdad 25.7.2019a. [↑](#footnote-ref-14)
15. Sivulla on maininta, että prikaatinkenraali Ahmed Abdul Sattar on vahvistanut sivun tiedot 25.7.2019. (eRegulations Baghdad 25.7.2019b). [↑](#footnote-ref-15)
16. eRegulations Baghdad 25.7.2019b. [↑](#footnote-ref-16)
17. eRegulations Baghdad 25.7.2019b. [↑](#footnote-ref-17)
18. Landinfo 14.8.2023, s. 34. [↑](#footnote-ref-18)
19. Landinfo 14.8.2023, s. 34. [↑](#footnote-ref-19)
20. Landinfo käyttää termiä sivilregister (siviilirekisteri). [↑](#footnote-ref-20)
21. Landinfo 14.8.2023, s. 7. [↑](#footnote-ref-21)
22. Landinfo 14.8.2023, s. 8. [↑](#footnote-ref-22)
23. Landinfo 14.8.2023, s. 8. [↑](#footnote-ref-23)
24. Landinfon saamien tietojen mukaan skannatut perhekirjat olivat vuonna 2018 pdf-formaatissa, ja tiedostoja säilytettiin kansalaisuus- ja siviiliasioiden virastossa. (Landinfo 14.8.2023, s. 8) [↑](#footnote-ref-24)
25. Landinfo 14.8.2023, s. 8–9. [↑](#footnote-ref-25)
26. Landinfo 14.8.2023, s. 8. [↑](#footnote-ref-26)
27. Irak 2016. [↑](#footnote-ref-27)
28. Landinfo 14.8.2023, s. 8. [↑](#footnote-ref-28)
29. Internally displaced person. [↑](#footnote-ref-29)
30. Landinfo 14.8.2023, s. 9. [↑](#footnote-ref-30)
31. Uuden yhdistetyn henkilökortin myöntämisen yhteydessä jokainen henkilö saa digitaalisesta väestörekisteristä henkilökohtaisen 12-numeroisen ID-numeron, jota kutsutaan myös kansalaisuusnumeroksi (raqam watani). ID-numero näkyy uudessa yhdistetyssä henkilökortissa. (Landinfo 14.8.2023, s. 10) [↑](#footnote-ref-31)
32. Jokainen perhe saa digitaalisesta väestörekisteristä rekisteröintinumeron eli perhenumeron, jossa on 18 merkkiä, sekä numeroita että kirjaimia. Uusi perhenumero korvaa perhekirjan numeron ja sen sivun, jonne perhe on rekisteröity, numeron. Vuoden 2016 lain mukaan uusi perhenumero on yksilöllinen, ja liittää kaikki kyseisen perheen jäsenet väestörekisterissä yhteen. Perhenumero näkyy uudessa yhdistetyssä henkilökortissa. (Landinfo 14.8.2023, s. 10) [↑](#footnote-ref-32)
33. Landinfo 14.8.2023, s. 8–9. [↑](#footnote-ref-33)
34. Landinfo 14.8.2023, s. 18. [↑](#footnote-ref-34)
35. Landinfo 14.8.2023, s. 8–9. [↑](#footnote-ref-35)
36. Rudaw 29.3.2024. [↑](#footnote-ref-36)
37. Irakin suurlähetystö, Helsinki 7.11.2024. [↑](#footnote-ref-37)
38. Landinfo 14.8.2023, s. 36. [↑](#footnote-ref-38)
39. Landinfo 14.8.2023, s. 8–9. [↑](#footnote-ref-39)
40. Rudaw 29.3.2024. [↑](#footnote-ref-40)
41. Sivulla on maininta, että prikaatinkenraali Ahmed Abdul Sattar on vahvistanut sivun tiedot 25.7.2019. (eRegulations Baghdad 25.7.2019c). [↑](#footnote-ref-41)
42. eRegulations Baghdad 25.7.2019c. [↑](#footnote-ref-42)
43. KRG 24.4.2024. [↑](#footnote-ref-43)
44. Irakin suurlähetystö, Tukholma 14.11.2024. [↑](#footnote-ref-44)
45. KRG 24.4.2024. [↑](#footnote-ref-45)
46. Sivulla on maininta, että prikaatinkenraali Ahmed Abdul Sattar on vahvistanut sivun tiedot 25.7.2019 (eRegulations Baghdad 25.7.2019a). [↑](#footnote-ref-46)
47. eRegulations Baghdad 25.7.2019a. [↑](#footnote-ref-47)
48. KRG 24.4.2024. [↑](#footnote-ref-48)
49. Koyan passitoimiston avaamisesta uutisoitiin helmikuussa 2020. (BBC/ Rudaw 19.2.2020) [↑](#footnote-ref-49)
50. Soranin passitoimisto avattiin marraskuussa 2019. (Hatha Alyoum 10.12.2019) [↑](#footnote-ref-50)
51. Hatha Alyoum 10.12.2019. [↑](#footnote-ref-51)
52. KRG 24.4.2024. [↑](#footnote-ref-52)
53. KRG 24.4.2024. [↑](#footnote-ref-53)
54. KRG 24.4.2024. [↑](#footnote-ref-54)
55. KRG 24.4.2024. [↑](#footnote-ref-55)
56. KRG 24.4.2024. [↑](#footnote-ref-56)
57. KRG 24.4.2024. [↑](#footnote-ref-57)
58. Oletettavasti sama henkilö kuin alaviitteessä 67 mainittu Merywan Abdul Salam. [↑](#footnote-ref-58)
59. DIS 6/2024, s. 77–78. [↑](#footnote-ref-59)
60. Erbilin passitoimiston Facebook-sivun mukaan Irakin Kurdistanissa otettiin 9.5.2024 käyttöön passinhakuun liittyvä sovellus, joka tulee ladata kännykkään ja josta ajan voi varata. (Hawlerpassport 9.5.2024) [↑](#footnote-ref-60)
61. Informaatiokortti (information card) on Irakin turvallisuuspalvelu Asayishin arabi- ja turkmeenitaustaisille henkilöille myöntämä oleskelulupa Irakin Kurdistanissa. Perheille oleskelulupa myönnetään 1 vuodeksi ja yksin hakeville 1 kuukaudeksi. Oleskeluluvan voi uusia. (UNHCR 1/2024, s. 194 ja alaviite 1412) [↑](#footnote-ref-61)
62. Tämä tieto on siis huhtikuulta 2024. [↑](#footnote-ref-62)
63. Tämä tieto on siis huhtikuulta 2024. [↑](#footnote-ref-63)
64. Engl. Iraqi Electronic Passport, katso <http://epp.iq/home> (käyty 15.11.2024) [↑](#footnote-ref-64)
65. Hawlerpassport 9.5.2024. [↑](#footnote-ref-65)
66. Erbilin passitoimiston FB-sivullaan 29.9.2024 tekemässä päivityksessä löytyy tarkemmat tiedot: Erbilin keskuspassitoimisto, Erbilin 2. passitoimisto, Soranin passitoimisto ja Koyan passitoimisto. [↑](#footnote-ref-66)
67. Hawlerpassport 9.5.2024. [↑](#footnote-ref-67)
68. +964-media uutisoi elokuussa 2023, että e-passihakemuksesta veloitettiin Irakin Kurdistanissa 91 000 IQD, mutta asiakkaat saivat kuitin 25 000 dinaarista. Suleimanian passitoimiston johtaja, eversti Merywan Abdul Salam selitti tätä sillä, että rahat menevät Irakin sisäministeriölle, josta 66 000 IQD maksetaan passilomakkeet valmistavalle yritykselle ja 25 000 IQD Irakin Kurdistanille. (+964, 2.8.2023) [↑](#footnote-ref-68)
69. Hawlerpassport 9.5.2024. [↑](#footnote-ref-69)
70. Kurdistan24 7.10.2023. [↑](#footnote-ref-70)
71. Hawlerpassport 1.9.2024. [↑](#footnote-ref-71)
72. Simaet Bhatha [päiväämätön]. [↑](#footnote-ref-72)
73. Esim. DIS 6/2024, s. 77, Hawlerpassport 9.5.2024. [↑](#footnote-ref-73)
74. DIS 2/2020, s. 73. [↑](#footnote-ref-74)
75. DIS 6/2024, s. 77. [↑](#footnote-ref-75)
76. Oletettavasti sama henkilö kuin alaviitteessä 66 mainittu Merywan Abdul Salam. [↑](#footnote-ref-76)
77. DIS 6/2024, s. 77–78. [↑](#footnote-ref-77)
78. International Civil Aviation Organization. [↑](#footnote-ref-78)
79. Iraq Business News/ Lee 8.3.2023. [↑](#footnote-ref-79)
80. Simaet Bhatha [päiväämätön]. [↑](#footnote-ref-80)
81. Simaet Bhatha [päiväämätön]. [↑](#footnote-ref-81)
82. Iraq Business News/ Lee 8.3.2023. [↑](#footnote-ref-82)
83. Simaet Bhatha [päiväämätön]. [↑](#footnote-ref-83)
84. Simaet Bhatha [päiväämätön]. [↑](#footnote-ref-84)
85. Migrationsverket & Landinfo 7.3.2014, s. 7. [↑](#footnote-ref-85)
86. Landinfo 14.8.2023, s. 35. [↑](#footnote-ref-86)
87. MOFA 4.5.2024. [↑](#footnote-ref-87)
88. Oletettavasti sama henkilö kuin alaviitteessä 66 mainittu Merywan Abdul Salam. [↑](#footnote-ref-88)
89. DIS 6/2024, s. 77–78. [↑](#footnote-ref-89)
90. MOFA 4.5.2024. [↑](#footnote-ref-90)
91. MOFA 4.5.2024. [↑](#footnote-ref-91)
92. MOFA 4.5.2024. [↑](#footnote-ref-92)
93. MOFA 4.5.2024. Tähän ohjeeseen ei siis ole päivitetty uuden yhdistetyn henkilökortin tuomia muutoksia. [↑](#footnote-ref-93)
94. MOFA 4.5.2024. [↑](#footnote-ref-94)
95. MOFA 4.5.2024. [↑](#footnote-ref-95)
96. MOFA 4.5.2024. [↑](#footnote-ref-96)
97. MOFA 4.5.2024. [↑](#footnote-ref-97)
98. DIS 6/2020, s. 11. [↑](#footnote-ref-98)
99. Iraqi Embassy in Stockholm 2.5.2024b. [↑](#footnote-ref-99)
100. Iraqi Embassy in Stockholm 2.5.2024b. [↑](#footnote-ref-100)
101. Irakin suurlähetystö, Helsinki 7.11.2024. [↑](#footnote-ref-101)